text: РЕГЛАМЕНТ (ЕС) № 202/2014 НА КОМИСИЯТА
  от 3 март 2014 година
  за изменение на Регламент (ЕС) № 10/2011 относно материалите и предметите от пластмаси, предназначени за контакт с храни
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (1), и по-специално член 5, параграф 1, член 11, параграф 3 и член 12, параграф 6 от него,
  като има предвид, че:
  (1)
  В приложение I към Регламент (ЕС) № 10/2011 на Комисията (2) се установява списък на Съюза на веществата, които може да се използват при производството на материали и предмети от пластмаси („списък на Съюза на разрешените вещества“).
  (2)
  На 24 юли 2012 г. Европейският орган за безопасност на храните издаде положителни научни оценки за две допълнителни вещества, а именно - 2-фенил-3,3-бис(4-хидроксифенил)фталимидин (3) и 1,3-бис(изоцианатометил)бензен (4). Посочените вещества следва да бъдат добавени към списъка на Съюза на разрешените вещества под номера 872 и 988 като вещества от материала, предназначен за контакт с храни.
  (3)
  От научната оценка на вещество № 988 от материала, предназначен за контакт с храни, следва, че миграцията на продукта от неговата хидролиза - 1,3-бис(аминометил)бензен, следва да бъде контролирана. Веществото 1,3-бис(аминометил)бензен вече е разрешено като вещество № 421 от материала, предназначен за контакт с храни. Тъй като миграцията на вещества № 421 и № 988 от материала, предназначен за контакт с храни, се контролира въз основа на миграцията на вещество № 421 от материала, предназначен за контакт с храни, следва да се въведе групово ограничение, което да включва и двете вещества. Поради това разрешението на вещество № 421 от материала, предназначен за контакт с храни, следва да бъде изменено и груповото ограничение следва да бъде въведено в таблица 2 от приложение I към Регламент (ЕС) № 10/2011.
  (4)
  В таблица 1 от приложение I към Регламент (ЕС) № 10/2011 вещество № 340 (дицианодиамид) от материала, предназначен за контакт с храни, е разрешено за употреба като добавка в пластмаси, без да е посочена граница на специфична миграция. В становището, публикувано в том 33 на докладите на Научния комитет по храните (5), се определя приемлива дневна доза (ПДД) от 1 mg/kg телесна маса, въз основа на която се изчислява граница на специфична миграция от 60 mg/kg храна. Тази граница съвпада с общоприложимата граница на специфична миграция, установена в член 11, параграф 2 от Регламент (ЕС) № 10/2011. Тъй като обаче границата на специфична миграция от 60 mg/kg е изведена въз основа на токсикологичен праг, като например ПДД, тя следва изрично да бъде посочена в приложение I към Регламент (ЕС) № 10/2011.
  (5)
  С цел да се ограничи административната тежест за стопанските субекти, материалите и предметите от пластмаси, които са пуснати на пазара законосъобразно въз основа на изискванията, установени в Регламент (ЕС) № 10/2011, и които не отговарят на изискванията на настоящия регламент, следва да могат да бъдат пускани на пазара до 24 март 2015 г. Следва да се предвиди възможност те да останат на пазара до изчерпване на складовите наличности.
  (6)
  Поради това Регламент (ЕС) № 10/2011 следва да бъде съответно изменен.
  (7)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Приложение I към Регламент (ЕС) № 10/2011 се изменя в съответствие с приложението към настоящия регламент.
  Член 2
  Материалите и предметите от пластмаси, които са пуснати на пазара законосъобразно преди 24 март 2014 г. и които не отговарят на изискванията на настоящия регламент, може да бъдат пускани на пазара до 24 март 2015 г. Посочените материали и предмети от пластмаси може да останат на пазара след посочената дата до изчерпване на складовите наличности.
  Член 3
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 3 март 2014 година.